
Text rozhodnutia
Súd: Krajský súd Bratislava Spisová značka: 6S/167/2014 Identifikačné číslo súdneho spisu: 1014201320 Dátum vydania rozhodnutia: 28. 11. 2014 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2014:1014201320.2 Uznesenie Krajský súd v Bratislave v právnej veci žalobcu: I. K., bytom N. X, XXX XX G., proti žalovanému: Okresný úrad Bratislava, so sídlom Staromestská 6, Bratislava, o preskúmanie zákonnosti rozhodnutia žalovaného, jednohlasne, takto r o z h o d o l : Krajský súd v Bratislave konanie z a s t a v u j e . Žalobca nemá právo na náhradu trov konania. o d ô v o d n e n i e : Žalobou doručenou Krajskému súdu v Bratislave dňa 8.8.2014 sa žalobca domáhal preskúmania zákonnosti rozhodnutia žalovaného, ktoré v žalobe neoznačil a ani bližšie neidentifikoval. Žalobca mal za to, že žalovaný, nesprávne vyhodnotil predmet veci a domáhal sa, aby súd predmetné rozhodnutie zrušil. Uznesením č.k. 6S/167/2014 - 6 zo dňa 27.8.2014 súd vyzval žalobcu na doplnenie žaloby podanej dňa 8.8.2014, nakoľko súdu nebolo zrejmé, aké rozhodnutie žalovaného je predmetom konania a ani nebolo uvedené v akom rozsahu sa rozhodnutie alebo postup správneho orgánu napadá. Pred rozhodnutím vo veci samej žalobca svojím podaním doručeným súdu dňa 8.10.2014 oznámil, že berie svoju žalobu v celom rozsahu späť. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa ustanovenia § 250d ods. 3 O.s.p. súd uznesením konanie zastaví aj vtedy, ak žaloba bola vzatá späť (§ 250h ods. 2 O.s.p.). Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žalobca nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

